Morðið á Snorra Sturlusyni krufið til mergjar í Reykholti Óskar Guðmundsson rithöfundur hefur í vetur haldið röð fy rirlestra um Ris og hnig í hamingju Snorra Sturlusonar fræðaþuls og höfðingja sem uppi var á 13. öld . Í fyrirlestrum sínum hefur Óskar fjallað um : Uppruna Snorra og æsku , Valdaútþenslu í Borgarfirði , Ástina og sálarlíf Snorra , Hirðmanninn Snorra og Skúla jarl , hertoga og kóng , Sagnamanninn Snorra – Eddu og Heimskringlu . Nú er komið að sjötta fyrirlestrinum sem fjallar um endalok Snorra Sturlusonar . Hann hefur hlotið titilinn Fall Snorra – samsærið – morðið . Þar geta áheyrendur fræðst um glæpinn nánast í sömu sporum og Snorri stóð þegar hann var myrtur eitt síðkvöld í september árið 1241 . Fyrirlesturinn verður nefnilega í Snorrastofu í Reykholti mánudagskvöldið 13. apríl næstkomandi klukkan 20 . Fyrirlestrar Óskars eru námskeið á vegum Símenntunarmiðstöðvar Vesturlands . Það hefur verið fjörlegt og vel sótt í vetur og haldið til skiptis í Landnámssetri og í Snorrastofu í Reykholti . Hægt er að bætast í hópinn með því að skrá sig hjá Símenntunarmiðstöðinni ( simenntun.is ) og greiðir þátttakandi þá eingöngu fyrir það kvöld .